钦定古今图书集成/明伦汇编/官常典/第659卷 > 冯坚
## 钦定古今图书集成/明伦汇编/官常典/第659卷 > 冯坚

按《明外史》本传：“冯坚，不知何许人，洪武中，授南丰典
史。县民悦之，为作《德政谣》一章。二十四年，上书言九
事：一曰养圣躬以福民社。王者综理万几，固当宵衣
旰食，励精图治，然而兆民之安，宗社之固，咸系于一
人。陛下春秋高矣，未见日而朝百官，日晏而犹未罢，
此非顺时调护之道也。臣愿清心省事，不与细务，以
为民社之福；二曰择老成以福诸王。诸王方当英妙
壮盛，其左右辅导不可不慎也。臣愿择取老成之臣
出为王官，使得正色直言，以时匡救，庶几谨守藩屏，
以为诸王之福；三曰攘要荒，以福中国。”先王立纲陈
纪，制礼作乐，以成至治者，由其慑服远人，然后中国
奠安，得以施其政教也。今天下一家，“四海一人，而边
鄙无备可乎？臣愿务农讲武，屯戍边圉，以为中国之
福。四曰励有司以福生民。方面诸臣，所以表率守令
者也。臣愿得廉正有守之士，旌别所属贤不肖，具实
以闻于朝而黜陟之，则为有司者率皆迁善改过，而
勇于自治，上下守法，刑清讼简，家给人足，足为生民
之福矣。五曰褒崇祀典。夫生而功业显于当时，则其
逝也声华著于后世，往往载在祀典。崇德报功，使民
慕思不忘者也。臣愿备敕有司，采访历代忠烈事迹，
量加封谥，俾末俗有所兴劝。”六曰减省宦侍。夫寺人
之役，不过备使令、给洒扫而已。在昔人君，多为所制，
由其晨夕密迩，故其言易入，遂养成祸患而不自知
也。以“陛下鉴察之明，万万无此。臣愿上览史籍，裁去
冗员，不惟严重朝廷，实可杜异日威福凌替之渐。”七
曰调易边将。命将御边，国之大事。在昔人君假以兵
权，久在边圉，卒致放纵淫泆，不可驾驭。陛下圣谟庙
筭，业已举无遗策。凡诸将帅，必察其言行可托腹心者，然后置诸阃外。又必时迁岁调，不使久“居其任，不
惟保全勋臣，实可防将骄卒惰、内轻外重之渐。八曰
采访吏治。先王以知人安民为急。夫知人，所以安民
也。今有司未尽得人廉干之才，或为上官所忌，寮吏
所嫉，其能自立不屈鲜矣。故为善于下，而上不加察，
非激劝之善术也。臣愿广布耳目，访廉斥贪，以明黜
陟。九曰增置关防。夫立法防奸，有国所必务也。陛下
既置勘合，凡有征发，必验之使同，然后得行，可谓得
革弊之本矣。近闻诸司惟以帖委胥吏，俾督所部，少
不如意，辄加棰楚，其害乃及于民。臣愿增置勘合，以
付诸司，听其填写，差遣既讫，缴报。如此则所司必不
轻发以病民，而庶务亦不至屡旷也。”书奏，帝览而嘉
之，称其知时务，达事变。又谓侍臣曰：“坚言惟调易边
将则未然。边将数易，则兵力勇怯、敌情出没，山川形
胜，无以备知。倘得若赵充国、班超者，又何取数易为
哉？”乃命吏部，擢坚左佥都御史。在院颇持大体。明年
卒于任。